1944 йылдың 24 апрелендә Көнбайыш фронт  3-сө Белорус фронты итеп үҙгәртелә. һәм уның ғәскәрҙәре   «Багратион» операцияһына әҙерлек башлай. Белорус стратегик һөжүм итеү операцияһы алдынан  371-се уҡсылар дивизияһы  5-се армия составына индерелә, ә капитан П.И. Пономарев 1233-сө уҡсылар полкының артиллерия башлығы итеп тәғәйенләнә. Белоруссияны азат итеүҙе  3-сө Белорус фронты   Витебск-Орша операцияһынан башлай. 1944 йылдың 23 июлендә  көслө артиллерия әҙерлегенән һуң, 1233-сө уҡсылар полкы үҙенең участкаһында Высочаны ауылы районында дошман оборонаһын өҙә һәм алға ынтыла. Үтеүгә ҡыйын урын булыуға ҡарамаҫтан, артиллерия башлығы капитан Пономарев артиллерияның алға күсеүен тәьмин итә һәм һөжүм итеү барышында уҡсы частәргә етди ярҙам итә. Шул уҡ көндә полк подразделениеһы  Лучёса йылғаһын аша сыға, һәм  һул ярҙағы плацдармды баҫып ала. Баҫып алынған плацдармда дошмандың һөжүмен кире ҡаҡҡанда капитан Пономарев шәхси өлгөһөндә яугирҙәрҙе дәртләндерә, уларҙың  хәрби рухын күтәрә. Павел Иванович үҙенең орудиеларын тура атыуға күсерә,  шәхсән пушканан немец пехотаһын утҡа тота.   Дошман ҡаршылығы юҡҡа сыҡҡандан һуң  ул полкты атакаға күтәрә һәм, 20  немец һалдатын юҡ итеп, беренселәрҙән булып Лучёса ауылына барып инә.